Košťany nad Turcom

Košťany nad Turcom sú obec na Slovensku v okrese Martin. Obec leží na strednom Slovensku a susedí s takmer päťdesiat tisícovým mestom Martin v regióne Turiec.

 Dejiny 
Prvé listinné dôkazy zmieňujúce sa o villa Coschan - vtedajších Košťanoch sú z roku 1323. V roku 2003 bolo 680 rokov od prvej písomnej zmienky o obci Košťany nad Turcom. História obce sa viaže s rôznymi vlastníkmi panstiev, do ktorých obec patrila. 

Hlavnou činnosťou obyvateľov Koštian nad Turcom v  18. a 19. storočí  bolo poľnohospodárstvo. Až po zrušení poddanstva v roku 1848 sa v obci začali rozvíjať remeslá a obchod, a to počas nasledujúceho obdobia, ktoré bolo pomalým a ťažkým prechodom od viazanosti na pôdu - feudalizmom ku kapitalistickej forme vlastníctva. Ďalšou významnou skutočnosťou, ktorá podnietila rozvoj remesiel nie len v Košťanoch nad Turcom, ale aj v celom kraji bolo zrušenie cechov v roku 1872. V obci sa usadili majstri ako mlynár, čižmár, stolár, kováč, čižmár, kožušník, kolár, murár, obchodník, obuvník, krčmár... 

Mimo rozvoja remesiel bolo neustále hlavným zdrojom obživy poľnohospodárstvo. Pestovali sa zemiaky, ľan, jačmeň, ovos. Rozšírené bolo aj pestovanie ovocných stromov. Choval sa hovädzí dobytok a v malej miere aj ošípané. 

Na prelome 19. a 20. storočia nemala obec vyhovujúcu školskú budovu a až po zdĺhavých rokovaniach zástupcov obce a štátnych inštitúcií sa budova začala stavať v roku 1904 na pozemku, ktorý odkúpila obec od pána Jána Staričku a výstavbu financovala z amortizačného úveru splatného v období nasledujúcich päťdesiatich rokov.

Časté živelné pohromy a teda hlavne požiare donútili predstaviteľov obce založiť hasičský zbor, a to v roku 1885, keď jeho prvým veliteľom sa stal Ján Šedaj st. a spoluzakladateľom bol Ondrej Párička. Najväčší požiar v Košťanoch nad Turcom bol zaznamenaný 27. júna 1887 keď zhorelo sedemnásť obytných budov a dvadsaťštyri budov hospodárskych. Šetrenie na vybavení hasičského zboru sa nevyplatilo a tak bolo predstavenstvo obce nútené v roku 1894 zakúpiť požiarnu striekačku. Najväčšiu povodeň zaznamenali v obci 25. - 26. júla 1960 kedy bol strhnutý most z Koštian nad Turcom do Turčianskeho Petra a rieka Turiec sa vyliala zo svojho koryta tak isto ako aj potok Belianka. V obci sa narodil kníhtlačiar Ján Párička (1882-1914).

 Kultúra a zaujímavosti  
 Pamiatky 
 Rutkaiovská kúria, jednopodlažná baroková stavba na nepravidelnom pôdoryse s manzardovou strechou z roku 1775. Koštianska kúria je solitérna stavba v juhovýchodnej časi obce. Pôvodnými majiteľmi boli Rutkaiovci-Vrútockí. Ku stavba prilieha brána, ktorá pôvodne prepájala kúriu s hospodárskymi budovami. Hlavná fasáda budovy je orientovaná do ulice centrálnym rizalitom, za ktorým sa ukrýva hlavná sieň sídla. Dispozícia kúrie je neskorobaroková, dvojtraktová v tvare písmena L. Stropy boli riešené ako valené klenby s výsečami alebo ako trámové stropy. Zo strany dvora kúriu lemuje arkádová chodba. Tu v štukovej výzdobe stropu nachádzame datáciu úpravy kúrie v roku 1830, ktorú uskutočnil Štefan II. Rutkai. Dispozíciu zachovali no zmenili riešenie stropov, ktoré zaklenuli korýtkovými klenbami. Fasáda budovy bola od počiatku v monochrómnej bielej vápennej omietke. Zaujme atypická štuková výzdoba. Okná sú dekorované šambránami doplnenými pri prestavbe o polkruhové nadokenné rímsy a rastlinné motívy v suprafenestrách. Okenné osi sú členené dekoratívnymi pilastrami s geometrickými vzormi, ktoré sú inšpirované ľudovou architektúrou Turca. Nájomníkmi v kúrii boli po roku 1866 Jakub Berger a gróf Ňári. Neskôr sa stala notárskym bytom a notárskym úradom. Napriek stavebným úpravám si kúria zachovala originálny charakter, dispozície aj výtvarný dekor, čo je zdrojom jej hodnoty. Po roku 1999 bola kúria reštaurovaná a čiasočne upravovaná pre potreby nového penziónu.  

 Osobnosti obce 
 Rodáci 
 Matúš Kephalides (* 1645 - † 1700), evanjelický kňaz, pedagóg a filozof
 Samuel Šípka (* 1827 - † 1917), národný dejateľ, zberateľ ľudovej slovesnosti
 Ivan Zbíňovský  (* ? - † 1917?), obchodník, obchodný cestujúci a amatérsky entomológ - lepidopterológ
 Ján Párička  (* 1882 - † 1914), kníhtlačiar, vydavateľ a redaktor
 Andrej Polonec (* 1906 - † 1984), etnológ a muzeológ, autor monografie Košťany nad Turcom - národopisná monografia obce (1933)

 Partnerské mestá 
  Košťany, Česko
  Valaliky, Slovensko

 Referencie 

 Iné projekty 

 Externé odkazy 



Kategória:Obce okresu Martin